Mike Legarth (KF), 2009-12-16:
Tak hr. formand.
Den planlagte finanspolitik for 2009 og 2010 er meget ekspansiv, også set i et internationalt perspektiv.
Vi Konservative finder det fortsat vigtigt at føre en afbalanceret og ansvarlig økonomisk politik, hvor der på den ene side er fokus på at understøtte vækst og beskæftigelse og på den anden side at tage hensyn til udviklingen i den offentlige gæld, renter og konkurrenceevne.
For stor låntagning øger risikoen for højere renter, som vil skade boligmarkedet og modvirke den lempelige finanspolitik.
Endvidere vil for kraftige finanspolitiske lempelser risikere at forværre eksportvirksomhedernes konkurrenceposition.
Hvis lønstigningerne er ude af trit med produktionsvæksten, forværres den danske konkurrenceevne, hvilket vil svække beskæftigelsesmulighederne.
Der er dog behov for at gøre endnu mere for at sikre, at der på lang sigt er sammenhæng mellem de offentlige udgifter og indtægter.
Her kommer vi ikke uden om at se på effektiviseringer af den offentlige sektor.
Kommunerne bliver nødt til meget aktivt at prioritere stordriftsfordele og øget konkurrence.
Ellers svigter de borgerne, hvis skatteyderkroner i dag for ofte bruges til ingenting.
Det er og skal i meget øget omfang fremover være et politisk ansvar at sikre, at det arbejde og de ydelser, kommunen leverer, altid er så billige som muligt i forhold til kvaliteten.
F.eks. har kommunerne på pleje- og omsorgsområdet hidtil været yderst tilbageholdende over for at åbne op for konkurrence.
Men her viser en ny effektanalyse fra Udbudsrådet, at de samlede omkostninger ved at drive et plejecenter kan sænkes med 15-20 pct., hvis flere leverandører får mulighed for at byde ind på opgaven.
Overordnet er den økonomiske styring af kommunerne tilrettelagt sådan, at kommunernes økonomi i det store og hele er afskærmet fra konjunkturudsving.
Kommunerne skal altså ikke skære i servicen til borgerne som følge af den økonomiske afmatning.
Der er planlagt en vækst i de offentlige investeringer på godt 30 pct. fra 2008 til 2010, hvilket er højere end i noget andet OECD-land.
I aftalen om kommunernes økonomi for 2010 indgår et historisk højt investeringsniveau på 20 mia. kr.
I den nye sygehusstruktur er det vigtigt, at der sikres tryghed for alle, uanset hvor de bor i landet.
Derfor er der i finanslovaftalen afsat yderligere 250 mio. kr., nu i alt 500 mio. kr., til etablering af bl.a. lægebiler, skadesklinikker og helikoptere, som vil kunne betjene udkantsområderne, og vi er også meget tilfredse med, at Kræftplan III nu kan gennemføres.
Børnefamilieydelsen for de 15-17-årige er blevet omlagt til en ungeydelse.
Formålet er at give kommunerne mulighed for at stoppe udbetalingen, hvis den unge ikke følger uddannelsesplanen og den unge og forældrene ikke samarbejder om at tilrettelægge en ny.
Alt i alt har vi lavet en fremtidsrettet, visionær finanslov, der vil stimulere væksten i det danske samfund og afbøde skaderne af finanskrisen.
Kombineret med de massive skattelettelser, danskerne vil opleve fra januar, vil det betyde en fornyet optimisme og virketrang i det danske samfund.
Samtidig indeholder finansloven en hel stribe af tiltag, som vil forbedre velfærden for borgerne både i form af nye penge, og fordi vi forenkler reglerne, så tiden bliver brugt på service og ikke på papirnusseri.
Af konkrete initiativer vil jeg lige løbe en masse – og det er kun et udpluk – af punkterne igennem, fordi vi jo konstant bliver mødt med, at vi gør for lidt og gør det for sent, at det ikke er tilstrækkeligt og det ene med det andet.
Vi har altså nyinvesteringer for 5 mia. kr.
Fra 10 til 13 omhandler det investeringer i veje, renovering af bygninger og energirenoveringer.
Der er lavet to nye lånepuljer på i alt 3 mia. kr., så vi sikrer, at vi kommer fra 17 til 20 mia. kr. i fremrykkede offentlige investeringer i kommunerne.
Vi har forlænget kredittiderne for A-skat og arbejdsmarkedsbidrag, og vi har givet mulighed for udbetaling af selvpensioneringskonti for over 4 mia. kr.
Af andre forbedringer til ældre er der afsat 300 mio. kr. til bedre ældrepleje i kommunerne, og loftet for at modtage ældrechecken hæves med 10.000 kroner, så yderligere 13.000 ældre får gavn af den.
Vilkårene for svage og udsatte grupper forbedres gennem satspuljeinitiativer.
På sundhedsområdet er der afsat betydelige midler til psykiatri for at styrke indsatsen for sindslidende og til at forebygge og forhindre psykisk nedslidning.
Og så er der investeringer i forskning, innovation og uddannelse, som jo er vejen ud af den tilstand, vi er i på grund af krisen.
Med globaliseringsaftalen udmøntes et løft af universiteternes basismidler, fri forskning, strategisk forskning, en modernisering af universiteternes laboratorier, og der afsættes midler til styrkelse af innovation og vækstvilkår for både nye og mindre virksomheder for at skabe ny vækst og nye arbejdspladser.
Så vil vi prioritere de midler til uddannelsesområdet, og det er altså både erhvervsuddannelser, professionshøjskoler, voksen- og efteruddannelser, og der vil ske en forhøjelse af taxameterpengene til humaniora og samfundsvidenskab.
Der oprettes en fond til grøn omstilling og erhvervsmæssig fornyelse, og der igangsættes en samlet satsning på grøn strategisk forskning.
I forhold til de unge etableres der 5.000 nye praktikpladser.
Flere 15-17-årige kommer i uddannelse og job, og flere ledige mellem 18 og 30 år bliver beskæftiget via »En ny chance til alle«.
Med hensyn til kriminelle bander og rockere udbygges SKAT's enhed for økonomisk kriminalitet med 40 medarbejdere til en forstærket Al Capone-indsats; samtidig tilføres politiet ekstra midler, så de kan deltage i det.
Tolderne får flere redskaber i kampen mod smugling af narkotika, våben, penge og personer i øvrigt over grænserne.
Regler og sanktioner for ulovlig kørsel med udenlandsk registrerede køretøjer skærpes.
Der laves en analyse af rekrutteringen af børn og unge til kriminelle bander – det vil vi af med, altså rekrutteringen af børn.
Der vil ske en styrkelse af kultur- og idrætslivet og af tilskud til gavn for idrætsorganisationer, foreninger og kulturliv, og der laves en pulje til styrkelse af teatre og spillesteder.
Og så viderefører vi huskunstnerordningen.
Her løb jeg bare lige et udpluk af alle de ting igennem, vi har søsat i den tid, hvor vi kan sige, at vi har været ramt af økonomisk krise, og mange af dem vil ske i forbindelse med den her finanslov.
Vi Konservative er glade for og stolte af at stå bag en finanslov, som stimulerer vækst, giver tryghed og optimisme, velstand og god service til danskerne.
Og jeg mener, at vi med den her gennemgang har tilbagevist den påstand, der igen og igen bliver fremført af oppositionen om, at vi ingenting gør, at vi gør det for sent, at det ikke virker og det ene med det andet.
Det var ordene.